KLASA: P-218/23

URBROJ: 711-02-01/05-2024-15

Zagreb, 24. travnja 2024.

**GORDAN GRLIĆ-RADMAN**

**ministar vanjskih i europskih poslova**

**Predmet: GORDAN GRLIĆ-RADMAN, ministar vanjskih i europskih poslova**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 24. travnja 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 12. rujna 2023. na temelju prijave otvorilo predmet protiv obveznika Gordana Grlića-Radmana, ministra vanjskih i europskih poslova, koji se vodi pod brojem klasifikacijskom oznakom KLASA: P-218/23. U prijavi se navodi da je imenovani obveznik kao suvlasnik (56% suvlasničkih udjela) u trgovačkom društvu Agroproteinka d.d. s Ministarstvom poljoprivrede sklopio ugovor o zbrinjavanju eutaniziranih i uginulih svinja na području Slavonije (Vukovarsko-srijemske županije) uslijed pojave svinjske afričke kuge čime je ostvaren prihod od preko 7,5 milijuna eura, a za isti posao nije raspisan javni poziv ili natječaj. U prijavi se također navodi da su osim obveznika suvlasnici u spomenutom trgovačkom društvu i članovi njegove uže obitelji (brat ……………………. s 20,56% suvlasničkog udjela i sestra ……………….. te njezin suprug s 25,50%) suvlasničkog udjela.

U Povjerenstvu je 22. rujna 2023. zaprimljena prijava drugog prijavitelja za mogući sukob interesa protiv obveznika Gordana Grlića-Radmana, ministra vanjskih i europskih poslova, u kojoj se navode iste okolnosti kao u gore navedenoj prijavi.

Nadalje, Povjerenstvo je 7. prosinca 2023. zaprimilo dopunu prijave mogućeg sukoba interesa protiv obveznika Gordana Grlića-Radmana, ministra vanjskih i europskih poslova, u kojoj se navodi da obveznik nije ispunio obvezu iz članka 17. ZSSI/11-a te iz članka 20. ZSSI-a, tj. da nije u propisanom roku nakon stupanja na dužnost ministra vanjskih i europskih poslovaprijavio Povjerenstvu svoje vlasničke udjele u društvu Agroproteinka d.d. veće od 5% kao niti udjele članova svoje uže obitelji te da nije prijavio da isto društvo ima sklopljen ugovor o poslovnoj suradnji s Vladom Republike Hrvatske i Ministarstvom poljoprivrede.

Člankom 3. stavkom 1. točkom 4. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11). propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi navedenog Zakona.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Gordan Grlić-Radman obnaša dužnost ministra vanjskih i europskih od 19. srpnja 2019. slijedom čega je isti kao dužnosnik bio u obvezi postupati sukladno odredbama ZSSI/11-a za vrijeme važenja toga Zakona, odnosno isti je u obvezi kao obveznik postupati sukladno odredbama ZSSI-a od njegova stupanja na snagu dana 25. prosinca 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti od Ministarstva poljoprivrede zatražilo dopisom od 14. rujna 2023., Broj: 711-I-1846-Pp-218/23-03-23, dostavu očitovanja je li isto Ministarstvo u poslovnom odnosu s trgovačkim društvom Agroproteinka d.d. vezano uz zbrinjavanje usmrćenih svinja uslijed pojave svinjske afričke kuge, a ako jest, zatražena je dostava dokumentacije koja se odnosi na nastanak i realizaciju navedenih poslovnih odnosa (odluke, ugovori, koncesije i dr.).

Ministarstvo poljoprivrede je na navedeno traženje odgovorilo dopisom od 26. rujna 2023. KLASA: 740-02/23-01/24, URBROJ: 525-04/91-23-2, u kojem je navedeno da su trgovačko društvo Agroproteinka d.d. i isto Ministarstvo 21. prosinca 2007. sklopili Ugovor o koncesiji za obavljanje poslova sakupljanja i toplinske prerade nusproizvoda životinjskog podrijetla koji nisu za prehranu ljudi na rok od 10 godina, a kako se bližio istek predmetnog Ugovora, u srpnju 2017. se pristupilo proceduri i postupku dodjele koncesije za novo desetogodišnje razdoblje u skladu s odredbama članka 103. Zakona o veterinarstvu („Narodne novine“, broj 82/13. i 148/13.) i članka 16. Zakona o koncesijama („Narodne novine“, broj 69/17.). U dopisu se dalje navodi da je uvažavajući navedene odredbe Ministarstvo poljoprivrede obavijestilo Ministarstvo financija o namjeri osnivanja stručnog povjerenstva za dodjelu koncesije za zbrinjavanje nusproizvoda životinjskog podrijetla koji nisu za prehranu ljudi na području Republike Hrvatske, KLASA: 080-01/17-01/179, URBROJ: 525-10/0527-17-1 od 26. srpnja 2017. te da je Ministarstvo financija u svom očitovanju od 6. rujna 2017. izvijestilo Ministarstvo poljoprivrede da ne namjerava imenovati svog predstavnika u stručno povjerenstvo za koncesiju u predmetnom postupku i skrenulo pozornost da postupak davanja koncesije započinje danom slanja na objavu obavijesti o namjeri davanja koncesije u Elektroničkom oglasniku javne nabave Republike Hrvatske - Objave koncesija, a završava izvršnošću odluke o davanju koncesije ili odluke o poništenju postupka davanja koncesije.

Ministarstvo poljoprivrede u dopisu dalje navodi da je slijedom prethodno navedenog objavilo u Elektroničkom oglasniku javne nabave Republike Hrvatske Obavijest o koncesiji, Broj objave: 2017/S 0240019742 te da je u postupku utvrđeno da je pristigla jedna ponuda i to ponuditelja trgovačkog društva Agroproteinka d.d. koja je u potpunosti zadovoljavala sve uvjete iz dokumentacije o nadmetanju te je prema kriterijima za odabir ponude ocijenjena prihvatljivom, kao i da je 7. studenoga 2017. donesena Odluka o davanju koncesije za poslove sakupljanja, prerade i uklanjanja nusproizvoda kategorije 1 i kategorije 2 na području Republike Hrvatske, KLASA: 080-01/17-01/179, URBROJ: 525-10/0527-17-16 te da je 13. prosinca 2017. sklopljen Ugovor o koncesiji Ev.br: UVSH-1/2017 za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2, KLASA: 080-01/17-01/179, URBROJ: 525-10/0527-17-19, na rok od 10 godina, koji je stupio na snagu 22. prosinca 2017.

Ministarstvo poljoprivrede naposljetku skreće pozornost kako zbrinjavanje usmrćenih i uginulih svinja uslijed pojave afričke svinjske kuge pripada u poslove iz dodijeljene koncesije jer životinje uginule zbog bolesti ili ubijene radi kontrole bolesti pripadaju u nusproizvode kategorije 2 u skladu s člankom 9. točkom (f) podtočkom i. Uredbe (EZ) br. 1069/2009 Europskog Parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) te da je člankom 4. predmetne Uredbe propisana obveza državama članicama osigurati uspostavu primjerenog sustava na vlastitom državnom području kojim se osiguravaju sakupljanje, označivanje i prijevoz nusproizvoda životinjskog podrijetla bez nepotrebnih odlaganja i obrada, uporaba ili odlaganja nusproizvoda životinjskog podrijetla u skladu s istom Uredbom.

Uvidom u dostavljeni Ugovor o koncesiji za obavljanje poslova sakupljanja i toplinske prerade nusproizvoda životinjskog podrijetla koji nisu za prehranu ljudi, KLASA: 322-01/07-01/890, URBROJ: 525-6-07-1, utvrđeno je da su isti sklopili 21. prosinca 2007. ministar poljoprivrede, šumarstva i vodnoga gospodarstva i trgovačko društvo Agroproteinka d.d., zastupano po predsjedniku Uprave ……………... Istim Ugovorom trgovačko društvo Agroproteinka d.d. se obvezalo obavljati poslove sakupljanja i toplinske prerade nusproizvoda životinjskog podrijetla koji nisu za prehranu ljudi na području Republike Hrvatske i plaćati koncesijsku naknadu u iznosu od 0,5% godišnjeg prihoda kojeg ostvari za obavljanje navedenih poslova za razdoblje od 1. do 3. godine trajanja koncesije te 0,9% godišnjeg prihoda kojeg ostvari za obavljanje navedenih poslova za razdoblje od 4. do 10. godine trajanja koncesije.

Uvidom u dostavljeni dopis Ministarstva poljoprivrede od 26. srpnja 2017. KLASA: 080-01/17-01/179, URBROJ: 525-10/0527-17-1, upućen Ministarstvu financija utvrđeno je da je istim dostavljena obavijest o namjeri osnivanja stručnog povjerenstva za dodjelu koncesije za zbrinjavanje nusproizvoda životinjskog podrijetla koji nisu za prehranu ljudi na području Republike Hrvatske s obzirom na to da trenutni ugovor s društvom Agroproteinka d.d. ističe krajem 2017. godine.

Uvidom u dostavljeni dopis Ministarstva financija od 6. rujna 2017. KLASA: 951-01/17-02/04, URBROJ: 513-06-02-17-145, upućen Ministarstvu poljoprivrede utvrđeno je da je istim Ministarstvo poljoprivrede upućeno da sukladno članku 30. stavku 2. Zakona o koncesijama („Narodne novine“, broj 69/17.) postupak davanja koncesije započinje danom slanja na objavu obavijesti o namjeri davanja koncesije u Elektroničkom oglasniku javne nabave Republike Hrvatske – Objave koncesija, a završava izvršnošću odluke o davanju koncesije ili odluke o poništenju postupka davanja koncesije, kao i da Ministarstvo financija ne namjerava imenovati svog predstavnika u stručno povjerenstvo za koncesiju u predmetnom postupku.

Uvidom u dostavljenu Obavijest o koncesiji, poslane na objavu 25. rujna 2017., utvrđeno je da je Ministarstvo poljoprivrede obavijest objavilo za koncesiju za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2 za djelatnosti gospodarenja otpadom u trajanju od 120 mjeseci procijenjene vrijednosti 370.000.000,00 kuna bez PDV-a. Rok za podnošenje zahtjeva ili zaprimanje ponuda utvrđeno je s danom 27. listopada 2017.

Uvidom u dostavljenu Dokumentaciju za nadmetanje za davanje koncesije za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2, Ev.br: UVSH-1/2017, KLASA: 080-01/17-01/179, URBROJ: 525-06/1640-17-12, od 25. rujna 2017., utvrđeno je da istom davatelj koncesije Ministarstvo poljoprivrede raspisao nadmetanje za koncesiju sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2 na području Republike Hrvatske s rokom trajanja koncesije od 10 godina procijenjene vrijednosti koncesije od 370.000.000,00 kuna bez PDV-a. Spomenutom Dokumentacijom kao kriterij za odabir ponude utvrđena je najviša ponuđena naknada za koncesiju. Također, otvaranje ponuda utvrđeno je za dan 27. listopada 2017.

Sastavni dio Dokumentacije za nadmetanje je bio i Nacrt ugovora o koncesiji Ev.br: UVSH-1/2017 za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2 prema kojem se koncesionar obvezuje obavljati poslove sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2 te plaćati koncesijsku naknadu u iznosu od 1,3% godišnjeg prihoda kojeg koncesionar ostvari za obavljanje navedenih poslova, a prema stvarno pruženim uslugama.

Uvidom u dostavljeni Zapisnik o javnom otvaranju ponuda za dodjelu koncesije od 26. listopada 2017., KLASA: 080-01/17-01/179, URBROJ: 525-10/0527-17-13, utvrđeno je da je u istom konstatirano da je u roku za dostavu ponuda, do 27. listopada 2017. do 10,00 sati, zaprimljena jedna ponuda – ponuda trgovačkog društva Agroproteinka d.d.

Uvidom u dostavljeni Zapisnik o pregledu i ocjeni ponuda od 7. studenoga 2017., KLASA: 080-01/17-01/179, URBROJ: 525-10/0527-17-14, utvrđeno je da je u istom navedeno da je trgovačko društvo Agroproteinka d.d. podnijelo ponudu prema kojoj je visina ponude za godišnju koncesijsku naknadu u kunama bez PDV-a 1,3% od procijenjene ukupne vrijednosti koncesije – 4.810.000,00 kuna odnosno 6.012.000,00 kuna s PDV-om. Istim Zapisnikom je utvrđeno da navedena ponuda zadovoljava sve uvjete iz Dokumentacije za nadmetanje te je predloženo odabrati navedeni gospodarski subjekt za donošenje odluke o davanju koncesije i sklapanje ugovora o koncesiji.

Uvidom u dostavljenu Odluku o davanju koncesije za poslove sakupljanja, prerade i uklanjanja nusproizvoda kategorije 1 i kategorije 2 na području Republike Hrvatske, KLASA: 080-01/17-01/179, URBROJ: 525-10/0527-17-16, koju je 7. studenoga 2017. donio ministar poljoprivrede, utvrđeno je da je istom Ministarstvo poljoprivrede u provedenom otvorenom postupku davanja koncesije za poslove sakupljanja, prerade i uklanjanja nusproizvoda kategorije 1 i kategorije 2, osim sadržaja probavnog trakta, mlijeka i stajskog gnoja na području Republike Hrvatske, kao najpovoljnijeg ponuditelja odabralo trgovačko društvo Agroproteinka d.d.

Uvidom u dostavljeni Ugovor o koncesiji Ev.br: UVSH-1/2017 za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2, KLASA: 080-01/17-01/179, URBROJ: 525-10/0527-17-19, koji su 13. prosinca 2017. sklopili Ministarstvo poljoprivrede kao davatelj koncesije, zastupan po ministru poljoprivrede, i trgovačko društvo Agroproteinka d.d. kao koncesionar, zastupan po direktoru ………………, utvrđeno je da se istim koncesionar obvezuje obavljati poslove sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2 na području Republike Hrvatske, osim sadržaja probavnog trakta, stajskog gnoja i mlijeka, te plaćati koncesijku naknadu u iznosu od 1,3% godišnjeg prihoda kojeg koncesionar ostvari za obavljanje navedenih poslova, a prema stvarno pruženim uslugama. Predmetna koncesija dana je na rok od 10 godina te je utvrđeno da Ugovor stupa na snagu 22. prosinca 2017.

Nadalje, Povjerenstvo je od Trgovačkog suda u Zagrebu zatražilo dopisom od 14. rujna 2023., Broj: 711-I-1847-Pp-218/23-04-23, dostavu očitovanja je li za subjekt upisa - trgovačko društvo Agroproteinka d.d., Strojarska cesta 11, Sesvete, MBS: 080124622 – dostavljen ugovor o prijenosu upravljačkih prava obveznika Gordana Grlića-Radmana u navedenom društvu na drugu osobu te ako jest, zatražena je dostava preslike navedenog ugovora te dostava cjelokupne dokumentacije glede održanih skupština navedenog trgovačkog društva u razdoblju od 2019. do 2023. godine.

Trgovački sud u Zagrebu na navedeno traženje očitovao se dopisom od 1. veljače 2024., posl. br. R3-5496/23, u kojem je naveo da se ugovor o prijenosu upravljačkih prava ne pohranuje u sudskom registru te da ga stoga stranke nisu obvezne dostaviti u isti niti na provedbu niti u zbirku isprava društva. Dalje se navodi da je uvidom u zbirku isprava društva utvrđeno da je u razdoblju od 2019. do 2023. godine održana jedna glavna supština društva Agroproteinka d.d. dana 10. ožujka 2020.

Uvidom u dostavljeni Zapisnik sa Glavne skupštine dioničkog društva Agroproteinka d.d., koji je sastavio javni bilježnik …………. iz Sesveta 10. ožujka 2020., utvrđeno je da je istoga dana održana Skupština navedenog trgovačkog društva sa sljedećim dnevnim redom:

1. Otvaranje Glavne Skupštine i utvrđivanje popisa sudionika,

2. Donošenje odluke o prihvaćanju novog Statuta društva.

Predsjednik skupštine je utvrdio da je od ukupno 6903 glasova na Skupštini prisutno 6332 glasova što čini 91,72% temeljnog kapitala slijedom čega se mogu donositi valjane odluke.

Sastavni dio spomenutog Zapisnika je popis sudionika Skupštine - izvod iz Knjige dioničara za trgovačko društvo Agroproteinka d.d. od 10. ožujka 2020. na kojem je utvrđeno da od ukupnog broja dionica 6903 Gordan Grlić-Radman ima ukupno 1419 dionica te je uz njegovo ime potpis Miroslava Plašćara uz naznaku „povjerenik“.

Trgovački sud u Zagrebu je uz svoje očitovanje dostavio i aktivni te povijesni izvadak za trgovačko društvo Agroproteinka d.d.

Iz aktivnog izvatka proizlazi da je …………… član Nadzornog odbora navedenog trgovačkog društva te da je članom postao odlukom Skupštine od 31. listopada 2023. te da je ………………. predsjednik Uprave istog društva što je postao odlukom od 19. rujna 2023.

Nadalje, iz povijesnog izvatka za trgovačko društvo Agroproteinka d.d. razvidno je da je Gordan Grlić-Radman bio član Nadzornog odbora tog trgovačkog društva do 15. prosinca 2011. te da je nakon toga bio zamjenik predsjednika Nadzornog odbora do 20. lipnja 2012. Također je razvidno da je …………… postao član Nadzornog odbora odlukom od 26. rujna 2019. te je prestao biti članom istekom mandata dok je potom postao član Nadzornog odbora odlukom Skupštine od 31. listopada 2023.

Također, Povjerenstvo je od Financijske agencije zatražilo dopisom od 14. rujna 2023., Broj: 711-I-1848-Pp-218/23-05-23, dostavu podatka iz Registra stvarnih vlasnika za trgovačko društvo Agroproteinka d.d., Strojarska cesta 11, Sesvete, OIB: 80695452345, od 2019. godine do 2023. godine.

Financijska agencija na spomenuto je traženje odgovorila dopisom KLASA: 034-07/23-02/88, URBROJ: 118-07-03-23-1, od 20. rujna 2023. uz koji je dostavljen izvadak iz Registra stvarnih vlasnika za trgovačko društvo Agroproteinka d.d. iz kojeg je razvidno da je Gordan Grlić-Radman vlasnik 1419 dionica, a ……………….. vlasnik 1420 dionica.

Nadalje, Povjerenstvo je od trgovačkog društva Agroproteinka d.d. zatražilo dopisom od 14. rujna 2023., Broj: 711-I-1849-Pp-218/23-06-23, dostavu dokumentacije o prijenosu upravljačkih prava u trgovačkom društvu Agroproteinka d.d., Strojarska cesta 11, Sesvete, MBS: 080124622, od strane obveznika Gordana Grlića-Radmana na drugu osobu.

Trgovačko društvo Agroproteinka d.d. na spomenuto traženje odgovorilo je dopisom od 22. rujna 2023. u kojem je navedeno da je Gordan Grlić-Radman kao dioničar u trgovačkom društvu Agroproteinka d.d. ovlašten sudjelovati na skupštinama društva te da je na skupštinu održanu 26. rujna 2019. pristupio …………. i dostavio posebnu punomoć Gordana Grlića -Radmana na kojoj je 16. rujna 2019. potpis ovjeren od javnog bilježnika ………….. iz Zagreba, pod posl. brojem ovjere OV-1374/2019 i koja vrijedi do opoziva. Dalje se navodi da je temeljem navedene punomoći ………………. ovlašten sudjelovati na svim skupštinama društva za Gordana Grlića-Radmana i glasovati prema svojoj diskrecijskoj odluci.

Iz dostavljenog Zapisnika s Glavne skupštine dioničkog društva Agroproteinka d.d., koji je sastavio javni bilježnik …………. iz Sesveta 26. rujna 2019., utvrđeno je da je istoga dana održana Skupština navedenog trgovačkog društva sa sljedećim dnevnim redom:

1. Otvaranje Glavne Skupštine i utvrđivanje popisa sudionika,
2. Donošenje odluke o imenovanju predsjednika Skupštine,
3. Donošenje odluke o imenovanju zamjenika predsjednika Skupštine,
4. Donošenje odluke o imenovanju novog člana Nadzornog odbora zbog smrti člana Nadzornog odbora.

Predsjednik skupštine je utvrdio da je od ukupno 6903 glasova na Skupštini prisutno 6227 glasova što čini 90,20% temeljnog kapitala slijedom čega se mogu donositi valjane odluke. U Zapisniku se također utvrđuje da se ……………… imenuje za novog člana Nadzornog odbora.

Sastavni dio spomenutog Zapisnika je popis sudionika Skupštine - izvod iz Knjige dioničara za trgovačko društvo Agroproteinka d.d. od 26. rujna 2019. na kojem je utvrđeno da od ukupnog broja dionica 6903 Gordan Grlić-Radman ima ukupno 1419 dionica te je uz njegovo ime nečitljiv potpis koji nije usporediv s potpisom na Posebnoj punomoći od 12. rujna 2019.

Uvidom u dostavljenu Posebnu punomoć od 12. rujna 2019., na kojoj je potpis Gordana Grlića-Radmana ovjeren od strane javnog bilježnika …………… 16. rujna 2019. pod brojem ovjere OV-1374/2019, utvrđeno je da je istu Gordan Grlić-Radman, kao imatelj 1419 redovnih dionica društva Agroproteinka d.d., ovlastio i opunomoćio ………….. da u svojstvu punomoćnika sudjeluje na svim skupštinama društva kao i da na njima glasa u njegovo ime i za njegov račun prema svojoj diskrecijskoj odluci. Navedena punomoć vrijedi od dana ovjere potpisa, a prestaje opozivom.

Člankom 4. stavkom 5. ZSSI/11-a propisano je da su povezane osobe u smislu tog Zakona osobe navedene u stavku 2. tog članka (član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 6. stavkom 4. ZSSI/11-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI/11-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. toga Zakona, ili posebno tijelo, a ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Prema stavku 2. povjerenik se smatra s dužnosnikom povezanom osobom u smislu članka 4. stavka 5. toga Zakona. Prema stavku 3. ako trgovačko društvo iz stavka 1. tog članka putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo. Stavkom 4. istoga članka je propisano da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima te ima pravo da ga se jedanput godišnje obavještava o stanju trgovačkih društava u kojima ima udjele.

Člankom 17. stavkom 1. ZSSI/11-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 18. stavkom 1. ZSSI/11-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 5. stavkom 2. ZSSI-a propisano je da su tijela javne vlasti određena odredbama zakona kojim se uređuje pravo na pristup informacijama.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo. Prema stavku 2. istoga članka ZSSI-a osoba na koju su prenesena upravljačka prava iz stavka 1. toga članka ili posebno tijelo ostvarivat će članska prava i udjele u društvu u svoje ime, a za račun obveznika, a ta osoba ili tijelo smatra se s obveznikom povezanom osobom u smislu članka 5. stavka 1. točke 6. toga Zakona. Stavkom 3. istoga članka ZSSI-a propisano je da ako trgovačko društvo iz stavka 1. toga članka putem javnog natječaja ili na drugi način stupa u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo, a stavkom 4. je propisano da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te ima pravo da ga se jedanput godišnje obavještava o stanju trgovačkih društava u kojima ima udjele.

Člankom 20. stavkom 1. ZSSI-a propisano je da poslovni subjekt u kojem obveznik ima 5% ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5% ili više udjela u vlasništvu, obveznik je dužan o tome pravodobno obavijestiti Povjerenstvo.

Zakonom o pravu na pristup informacijama („Narodne novine“, broj 25/13., 85/15. i 69/22.) je u članku 5. točki 2. propisano značenje pojma tijela javne vlasti na način da isti pojam obuhvaća i tijela državne uprave, a člankom 4. stavkom 2. Zakona o sustavu državne uprave („Narodne novine“, broj 66/19. i 155/23.) propisano je da su tijela državne uprave ministarstva i državne upravne organizacije.

Nastavno na prikupljenu dokumentaciju, očitovanja i izvršene uvide u podatke službenih evidencija, Povjerenstvo ističe da nije utvrdilo ispunjenje pretpostavki za pokretanje postupka protiv obveznika Gordana Grlića-Radmana.

Prvenstveno, nedvojbeno je utvrđeno da obveznik Gordan Grlić-Radman u trgovačkom društvu Agroproteinka d.d. ima više od 5% dionica.

Naadalje, spomenuti obveznik u razdoblju u kojem obnaša dužnost ministra vanjskih i europskih poslova (od 19. srpnja 2019. do danas) nije bio član Uprave ili Nadzornog odbora trgovačkog društva Agroproteinka d.d., a da bi time povrijedio odredbu članka 14. stavka 1. ZSSI/11-a odnosno članka 18. stavka 1. ZSSI-a.

Ugovor o koncesiji Ev.br: UVSH-1/2017 za obavljanje poslova sakupljanja, prerade i uklanjanja nusproizvoda životinjskog podrijetla koji nisu za prehranu ljudi kategorije 1 i kategorije 2, KLASA: 080-01/17-01/179, URBROJ: 525-10/0527-17-19, koji su 13. prosinca 2017. sklopili Ministarstvo poljoprivrede kao davatelj koncesije, zastupan po ministru poljoprivrede, i trgovačko društvo Agroproteinka d.d. kao koncesionar, zastupan po direktoru ……………….., sklopljen je prije nego je obveznik Gordan Grlić-Radman počeo obnašati dužnost ministra vanjskih i europskih poslova.

Također, kako spomenuti Ugovor nije sklopljen između trgovačkog društva Agroproteinka d.d. i tijela javne vlasti u kojem obveznik Gordan Grlić-Radman obnaša dužnost ministra vanjskih i europskih poslova, tj. Ministarstva vanjskih i europskih poslova, već je sklopljen s Ministarstvom poljoprivrede koje je kao ministarstvo tijelo državne uprave te stoga tijelo javne vlasti, utvrđeno je da obveznik Gordan Grlić-Radman nije povrijedio niti odredbu članka 17. stavka 1. ZSSI/11-a te članka 18. stavka 1. ZSSI/11-a odnosno članka 20. stavka 1. ZSSI-a te članka 21. stavka 1. ZSSI-a.

U odnosu na prijenos upravljačkih prava na temelju udjela u kapitalu društva na drugu osobu, a koja obveza je za dužnosnike propisana člankom 16. stavkom 1. ZSSI/11-a odnosno za obveznike člankom 19. stavkom 1. ZSSI-a, Povjerenstvo je utvrdilo da je obveznik Gordan Grlić-Radman Posebnom punomoći od 12. rujna 2019., kao imatelj 1419 redovnih dionica društva Agroproteinka d.d., ovlastio i opunomoćio ………………… da u svojstvu punomoćnika sudjeluje na svim skupštinama društva kao i da na njima glasa u njegovo ime i za njegov račun prema svojoj diskrecijskoj odluci pri čemu navedena punomoć vrijedi od dana ovjere potpisa do opoziva, slijedom čega nije utvrđeno niti da bi obveznik Gordan Grlić-Radman povrijedio spomenute odredbe ZSSI/11-a odnosno ZSSI-a.

Vezano uz obvezu trgovačkog društva Agroproteinka d.d. da sukladno članku 16. stavku 3. ZSSI/11-a odnosno članku 19. stavku 3. ZSSI-a obavijesti Povjerenstvo o stupanju u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, Povjerenstvo ističe da je u odnosu na navedene okolnosti u Povjerenstvu otvoren predmet posl. br. R-246/23 te da okolnosti odlučne u tom postupku nisu odlučne za donošenje odluke u ovoj pravnoj stvari jer se ne radi o utvrđivanja poštivanja obveza obveznika Gordana Grlića-Radmana već trgovačkog društva Agroproteinka d.d.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Gordan Grlić-Radman, osobnom dostavom
2. Podnositeljima prijava na znanje
3. Objava na internetskoj stranici Povjerenstva nakon dostave obvezniku
4. Pismohrana